83. schôdza NR SR - 9.deň - A. dopoludnia
Dátum: 2023-02-15
Poslanec: Dostál, Ondrej (SaS)
Druh vystúpenia: Vystúpenie v rozprave

54. Vážené kolegyne, vážení kolegovia, vražda je odporný zločin, treba ho odsúdiť a nie je tam žiadne ale, ktoré by sa k tomu malo povedať. Vraždu, ako aj iné trestné činy treba predovšetkým vyšetriť, páchateľov priviesť na súd, odsúdiť ich a potrestať. Ak je možné, tak je potrebné robiť opatrenia, aby sa v páchaní zločinov predchádzalo. To je tiež úplne mimo diskusie. Lenže vraždy tu boli, sú a budú. Je proste v povahe človeka, že pácha zlo, že sa dopúšťa zločinov. To nie je dôvod, aby sme sa s tým zmierili, aby sme nad tým mávli rukou, ale je jednoducho fakt, že tak ako dochádzalo k vraždám minulý rok, bude k nim dochádzať aj tento rok, aj budúci rok, aj o dva roky, aj o desať rokov. A nie ku každej vražde prijíma Národná rada Slovenskej republiky uznesenie. Ak to robí, tak to má nejaký dôvod. Predovšetkým to má nejaký kontext, ktorý obvykle je veľmi dôležitý a o tom kontexte by som chcel vo svojom vystúpení hovoriť. Predtým, ako sa vyjadrím k tomu, čo je nám predkladané, treba povedať pár slov k tomu, kto nám to tu predkladá, lebo ono to spolu súvisí. Predkladateľom návrhu na prijatie uznesenia Národnej rady Slovenskej republiky k brutálnej vražde Slovensky v Michalovciach a dlhodobej tolerancii antisociálneho správania niektorých komunít je niekdajší frontman neonacistickej skupiny s príznačným názvom Biely odpor a neskorší hovorca Kotlebovej strany Ondrej Ďurica. Toto uznesenie nám predkladá človek, od ktorého na koncertoch jeho hajlujúci fanúšikovania počúvali texty o tom, že: "Biela sila, biela pleť, naša hrdosť, naša česť, biela sila zvíťazí, čiernu špinu porazí." Hoci sa mu to nepáčilo, aj súd v roku 2018 potvrdil, že ho novinári právom za to označujú za neonacistu. S tým, že kto nám touto uznesenie predkladá, má priamu súvislosť aj to, čo sa zrkadlí aj v samotnom názve uznesenia. Pán poslanec Ďurica, ktorého aj podľa rozhodnutia súdu možno označovať za neonacistu, má potrebu zdôrazniť, že zavraždená bola Slovenska. Ako som povedal, nepochybne treba odsúdiť každú vraždu, ale pýtajme sa spolu, ak by bola zavraždená Erika Maďarka alebo Rómka, bola by jej vražda menej zavrhnutiahodná a odsúdeniahodná? Ak by bol vrahom Slovák a nie Róm, mali by sme sa na tento ohavný čin pozerať vary inak. My asi nie, ale pán poslanec Ďurica a jeho kumpáni aktívne podporujúci tento návrh uznesenia zrejme áno. Lebo ak by to tak nebolo, tak by sme sa mali pýtať, kde boli keď v marci 2022, istý Štefan rozštvrtil svoju manželku z TV novín. Slovenskom otriasol ešte v marci minulého roka šokujúci prípad beštiálnej vraždy mladej mamičky Agáty († 39 rokov) z Budče. Jej manžel Štefan Katrenič (46 rokov) ju mal po hádke zabiť a následne jej telo rozštvrtiť nožom a motorovou pílou, a to rozmiestniť na viacerých miestach. Kde ste boli, pán poslanec, keď v septembri 2022 iný Štefan zo žiarlivosti zapálil zaživa exmanželku. Všetko malo najskôr vyzerať iba ako dopravná nehoda, išlo však o vraždu. Incident sa stal v septembri vedľa cesty R1 pri Tesárskych Mlyňanoch, okres Zlaté Moravce, neskoro popoludní. Osobné vozidlo, ktoré šoféroval Štefan, zišlo mimo vozovky a silno sa z neho dymilo. Spolujazdkyňa Jana, jeho exmanželka, utrpela zranenia, ktoré boli nezlučiteľné so životom. Muž mal svoju exmanželku polievať horľavinou, ktorú mal so sebou vo fľaši, ešte počas jazdy. Práve to bol dôvod, prečo havarovali. Svoju bývalú mal potom zaživa podpáliť a sledovať, ako horí. Žena z auta nemohla ujsť, pretože dvere boli údajne zaistené detskými poistkami. Motívom mala byť žiarlivosť. Polícia už muža obvinila z úkladnej vraždy. Sám pri nehode skoro zomrel, pri seba mal list na rozlúčku. Zdroj - Pluska. Kde ste boli, pán poslanec, keď v septembri 2022 partnerské spory medzi Erikou a Jozefom skončili ich smrťou po tom, čo Jozef zastrelil svoju partnerku a potom aj seba. Zase Pluska. Rodinná tragédia, ktorá trhá srdce. V obce Boľkovce v časti s názvom Boľkovská osada, okres Lučenec, zrejme v pondelok vyvrcholili partnerské spory medzi Erikou a Jozefom, ktoré skončili ich smrťou. Pravdepodobne boli obaja usmrtení strelnou zbraňou, on mal zastreliť ju a následne seba. Strašne na ňu žiarlil. Je to niečo hrozné, hotová katastrofa, povedal nám domáci, ktorý pár dobre poznal s tým, že dôvodom mali byť partnerské problémy. Kde ste boli, pán poslanec, keď v novembri 2022 z vraždy 49-ročnej ženy v Zakamennom obvinili jej manžela. Tupím predmetom ju viackrát udrel do hlavy. V piatok 18. novembra vstúpil do rodinného domu v obci Zakamenné a svoju manželku násilím odtiahol do garáže. Tam ju podľa polície mal viackrát udrieť tupým predmetom do oblasti hlavy. Žena utrpela devastačné zranenia, ktorým na mieste podľahla. Útočník si následne nožom spôsobil vážne poranenia brucha a hrudníka, ktoré si vyžiadali jeho hospitalizáciu, konkretizovali policajti. A podľa miestneho obyvateľa mali mať manželia v deň incidentu rozvodové konanie. Zdroj - Noviny.sk Kde ste boli, pán poslanec, keď v novembri 2022 na Považí zavraždili ženu. Polícia obvinila mladého recidivistu, ktorého nedávno pustili z basy. Páchateľ v obývacej izbe v dolnej časti rodinného domu úmyselne usmrtil 45-ročnú ženu, pričom jeho konanie malo mať sexuálny motív. Muž mal najskôr poškodenú škrtiť a následne sa na nej dopustiť aj sexuálneho násilia. V tomto konaní mal pokračovať napriek tomu, že sa poškodená bránila, kričala, kopala, snažila sa ho odtlačiť od seba. Konaním páchateľa bolo žene spôsobené, boli žene spôsobená zranenia s následkom smrti, opisuje skutok polícia. Zdroj - Aktuality. Kde ste boli, pán poslanec, keď v decembri 2022 manžel zavraždil vlastnú manželku, ubil a utopil ju vo vani. A prišlo k tomu v decembri v činžiaku v Galante. Polícia krátko na to zadržala podozrivú osobu, jej manžela. Prípad bol prvotne nahlásený blízkou rodinou s podozrením na utopenie ženy. Po rozsiahlej obhliadke miesta činu boli na tele obetí nájdené stopy po násilí s použitím rôznych predmetov, ktoré boli aj staršieho dáta, opísala polícia. Zdroj - MYNitrava.sme.sk. No kde ste boli, prečo ste vtedy neprichádzali s návrhmi na uznesenia tohto typu. Boli to málo šokujúce a málo odsúdeniahodné a zavrhnutiahodné zločiny? Keď Slovák zabije Slovenku, nestojí za zmienku? Keď v tzv. tradičnej rodine dochádza k násiliu a obeťou je zväčša žena, manželka, partnerka nestojí to fašistom za zmienku, však?! Keď sa majú prijímať opatrenia, aby sa spoločnosť dokázala lepšie vysporiadavať s rodovo podmieneným násilím v rodine a v partnerských vzťahoch, vtedy sa bije za tradičnú rodinu a Istanbulský dohovor je pre vás strašné zlo, proti ktorej treba bojovať, proti, ktoré treba odmietnuť. Ale keď môžete odporný zločin, ako je vražda, zneužiť na svoju fašistickú agendu, vyvolávanie vášní, tak to radi urobíte. Prednášate to pokojným hlasom, tvárite sa, že vám ide o kultivovanú diskusiu, snažíte sa o uhladenú formu vystupovania, ale obsahom je to rovnaký rasizmus, ako ste predvádzali v kapele Biely odpor. A ten kontext je taký, že vy tu spomínate uznesenie, ktoré prijala Národná rada k vražde v Teplárni. Ale nikto z vás za to uznesenie nehlasoval, vy ste boli proti tomu uzneseniu. Ten kontext bol taký, že to bol teroristický čin, že to bol čin spáchaný z nenávisti. To ste neodsúdili a teraz chcete odsúdiť odpornú vraždu, ale tých odporných vrážd sa tu deje, ako som vám ilustroval, a to neboli všetky, sa tu deje mnoho. Takže ten dôvod nie je iba odpornosť tejto vraždy, ale ten kontext, kto bol páchateľa a že môžete odsúdiť asociálne správanie celých komunít, tak je to v názve. A to je princíp kolektívnej viny. (Potlesk.)